Ligestillingsminister Eva Kjer Hansen (V) er blevet utålmodig.

I de omkring 11 år, der er gået, fra hun sidst var ligestillingsminister og til i 2018, hvor hun atter indtog posten, har ligestillingen mellem mænd og kvinder i Danmark ikke rykket sig meget.

Et område er på lønnen. Selv peger ministeren på de seneste løntal fra ingeniørforeningen IDA, der viser, at nyuddannede privatansatte kvindelige ingeniører får lavere løn end mænd.

- Det er jo ikke i orden, og jeg vil ikke acceptere, at mine døtre skal have mindre i løn, bare fordi de er kvinder. Og der er det jo, at de virksomheder, som beskæftiger ingeniører og ingeniørforeningen må tage ansvaret på sig og forklare, hvorfor der er den her forskel, siger hun i 'Slotsholmen på P1'.

"Der må man jo sige til fædrene; kom ind i kampen og kræv jeres del af barselsorloven" Ligestillingsminister Eva Kjer Hansen (V)

Mændene må forholde sig til tallene

Eva Kjer Hansen var inviteret i studiet for at debattere ligestilling, kvindernes kampdag og hendes kronik om emnet, som Jyllands-Posten bringer fredag.

Her retter ministeren en direkte opfordring til mændene om at komme ind i kampen og sikre ligestilling i Danmark.

- I rigtig mange tilfælde er det faktisk mændene, der sidder i en position, hvor de for alvor kunne rykke på ligestillingen. Når der mangler kvinder på topposter og kvinder i bestyrelser, så er det jo tit en mand, som sidder som leder af virksomheden og kunne tage skridtet og sørge for at udpege en kvinde til posten, siger hun i radioprogrammet.

- Derfor skal vi jo væk fra, at det på kvindernes internationale kampdag kun er kvinder der mødes og bekræfter hinanden i, hvor grelt det ser ud. Vi skal simpelthen have mændene til at forholde sig til, hvordan tallene er, og hvordan det halter med ligestillingen i Danmark.

Mænd, kræv jeres barsel

Et andet punkt, hvor det halter, er i forhold til barselsorloven.